Julie Skovsby (S), 2008-04-21:
Som Socialdemokraternes ordfører har jeg set meget frem til dagen i dag, hvor vi skal behandle det socialdemokratiske beslutningsforslag, som skal komme det stigende problem med kamphundeoverfald
til livs.
Jeg har også med glæde bemærket, at der er opbakning fra SF og De Radikale, men med beklagelse også bemærket, at andre partier i Folketinget ikke ønsker at være med på den her løsningsmodel.
Disse såkaldte kamphundeoverfald, som ofte går ud over andre kæledyr, andre hunde eller katte, handler om, at hunde af muskelhundetypen overfalder dyr eller mennesker.
Her i 2008 har vi oplevet to meget voldsomme kamphundeoverfald, nemlig et i Fredericia, hvor en lille terrier blev bidt ihjel af en muskelhund, og et ved Langeskov på Fyn, hvor to muskelhunde springer ind over et hegn og ind på en privat grund, bider sig fast i en kat og flår den her kat ihjel.
Det er meget voldsomme overfald, som er svære at forklare.
Hunde af muskelhundetypen er især karakteriseret ved at have patologiske træk.
Den genetiske aggressivitet kan ses ved, at disse hunde i modsætning til andre hunde ikke advarer, inden de angriber.
Almindeligvis vil en hund rejse børster, vise tænder, knurre osv., inden den angriber en anden hund eller et menneske.
Mange ordførere har været inde på definitionen af en muskelhundetype.
Ud over at muskelhundetypen er karakteriseret ved patologiske træk, er der også hele konkrete fysiske træk, som kendetegner en hund af muskelhundetypen: Det er eksempelvis høje tindinger, et stort kæbeparti, en stor muskelmasse og hundens vægt.
Det er altså nogle meget præcise definitionskrav, som også Dansk Kennel Klub anerkender og mener kan virke efter hensigten.
Så kan en dyrlæge eller en anden id-mærker gå ind og definere, om der er tale om en muskelhundetype, eller om der ikke er tale om en muskelhundetype.
Sagt med andre ord: De fagfolk, der arbejder med det her, synes ikke, at det er så vanskeligt at definere en muskelhundetype.
I den tid, vi har haft VKO-flertallet i Danmark, har vi set en eksplosiv stigning i antallet af muskelhunde.
Der er ingen grund til at tro, at det tal er faldende her i 2008.
Flere steder i landet er der blevet taget forskellige initiativer for at begrænse antallet af kamphundeoverfald; eksempelvis har flere hundeforeninger, der tilbyder hundetræning, indført restriktioner for muskelhunde, og nogle steder har man helt forbudt muskelhunde og deres ejere at deltage.
Ligeledes har flere boligforeninger via deres medlemsdemokrati indført forbud mod hold af hunde af muskelhundetypen.
Det, jeg synes er særlig interessant ved de her eksempler, er, at det ikke er særlig svært for en boligforening at definere en muskelhundetype.
Det er meget klart, og der har borgerne gjort brug af deres medlemsdemokrati, som de har i de almene boligselskaber.
Disse eksempler viser også, at mange danskere tager problemet med kamphundeoverfald meget alvorligt og ønsker at begrænse antallet af muskelhunde af hensyn til andre hunde og hundeejere.
Mange hundeejere tør ikke gå en tur med deres hund eller lade deres børn lufte familiens hund, heller ikke i dagtimerne, af frygt for at hunden bliver bidt ihjel.
Socialdemokratiet ønsker med dette beslutningsforslag at nedbringe antallet af kamphundeoverfald i Danmark og bremse den udvikling i gadebilledet, hvor man ikke kan føle sig tryg.
Hovedpointen med vores beslutningsforslag er, at hunde af muskelhundetypen altid skal være i snor, og her synes jeg også, at det er en smule foruroligende at høre, at regeringen ikke har noget svar på, hvordan man sikrer, at disse muskelhunde altid er i snor.
I debatten om kamphundeoverfald er der flere gange blevet stillet krav om, at muskelhunde både skal være i snor og bære mundkurv.
Så vidtgående er vi Socialdemokrater ikke i vores beslutningsforslag, men kravet om, at disse hunde altid skal være i snor, er ufravigeligt for os Socialdemokrater.
Foruden at muskelhunde altid skal føres i snor på områder, der er åbne for almindelig færdsel, indeholder beslutningsforslaget også flere elementer, som har til formål at skabe tryghed og gøre politiets arbejde nemmere i hverdagen.
I dag skal man som hundeejer overholde tre centrale love: For det første skal hunden være id-mærket; for det andet skal hunden være forsikret; og for det tredje skal ejeren have kendskab til gældende lov - dvs. hundeloven.
På alle de her tre områder ser vi i dag store problemer med, at ejerne af muskelhunde ikke overholder loven.
Ifølge en avisartikel skønner politiet, at fire ud af fem muskelhundeejere ikke har registreret eller id-mærket deres hund.
Ligeledes kan det være vanskeligt at se, om en eventuel hundeejer har forsikret sin hund eller har kendskab til hundeloven ved et møde på åben gade.
Som justitsministeren nævnte, er det jo allerede gældende regler i dag.
Det, vi selv har gjort i det her forslag, som vi synes er meget smart, er, at vi har samlet de her tre lovkrav i et samlet muskelhundetegn, som hundeføreren skal kunne fremvise på en gåtur med hunden.
Derved giver vi politiet et nyt og godt redskab til hurtigt at gribe ind over for muskelhunde, som holdes ulovligt, så vi med øjeblikkelig virkning kan få fjernet hunden fra gaden.
Endelig indeholder vores beslutningsforslag også en øget beføjelse til politiet, idet vi ønsker, at politiet får mulighed for at fratage enkeltpersoner retten til at anskaffe sig en hund af muskelhundetypen.
Det er vigtigt for mig at understrege, at disse hunde af muskelhundetypen ikke er onde.
De stiller blot ejerne over for nogle andre udfordringer, end almindelige hundeejere skal håndtere i deres hverdag.
Nogle af disse muskelhunde fungerer ifølge deres ejere helt fint som familiehunde.
Vi vil med vores beslutningsforslag sikre, at de folk, der ikke kan finde ud af det, vil miste hundene, mens ejere, som har styr på hunden, kan have den lovligt.
Til sidst vil jeg vedrørende det, som flere har været inde på, nemlig at man ikke skal afgrænse det her til kun at skulle gælde for muskelhunde, men derimod gælde for alle hunde, sige, at vi Socialdemokrater som udgangspunkt ikke mener, at der er et problem med, at danskerne ikke holder deres hunde i snor, når de skal gøre det, og ikke kan finde ud af at passe på deres hund.
Vi ser, at der er et problem med de her muskelhunde og de her kamphundeoverfald, det er der, vi ser problemet er, og det er derfor, vi ønsker at gribe ind der.